62018TJ0585_INF
Hotărârea Tribunalului (Camera a patra) din 10 februarie 2021 –Șanli/Consiliul
(Cauza T‑585/18)
„Politica externă și de securitate comună – Măsuri restrictive luate împotriva anumitor persoane și entități în vederea combaterii terorismului – Înghețarea fondurilor – Lista persoanelor, grupurilor și cărora li se aplică înghețarea fondurilor și a resurselor economice – Menținerea numelui reclamantului pe listă – Acțiune în anulare și în despăgubire – Nerespectarea cerințelor de formă – Articolul 76 litera (d) din Regulamentul de procedură – Inadmisibilitate”
1.
Procedură jurisdicțională – Cerere de sesizare – Cerințe de formă – Identificarea obiectului litigiului – Identificarea actului atacat – Neidentificare formală în cererea introductivă – Identificare datorită contextului intervenirii acesteia – Admisibilitate
[art. 263 TFUE; Decizia (PESC) 2018/1084 a Consiliului; Regulamentul 2018/1071 al Consiliului]
(a se vedea punctele 28, 30, 31, 33 și 36)
2.
Procedură jurisdicțională – Cerere de sesizare – Cerințe de formă – Identificarea obiectului litigiului – Expunere sumară a motivelor invocate – Enunțare abstractă – Obligația Consiliului sau a instanței Uniunii de a reconstitui motivele și argumentele reclamantului – Inexistență – Inadmisibilitate
[Regulamentul de procedură al Tribunalului, art. 76 lit. (d)]
(a se vedea punctele 38, 43 și 44)
3.
Procedură jurisdicțională – Cerere de sesizare – Cerințe de formă – Identificarea obiectului litigiului – Cerere de despăgubire formulată pentru prima dată în replică – Inadmisibilitate
[art. 268 TFUE și 340 TFUE; Regulamentul de procedură al Tribunalului, art. 76 lit. (d) și (e)]
(a se vedea punctele 48-51)
Obiectul
Pe de o parte, cerere întemeiată pe articolul 263 TFUE prin care se solicită anularea Deciziei (PESC) 2018/1084 a Consiliului din 30 iulie 2018 de actualizare a listei persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC privind aplicarea de măsuri specifice pentru combaterea terorismului și de abrogare a Deciziei (PESC) 2018/475 (JO 2018, L 194, p. 144) și a Regulamentului de punere în aplicare (UE) 2018/1071 al Consiliului din 30 iulie 2018 privind punerea în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului și de abrogare a Regulamentului de punere în aplicare (UE) 2018/468 (JO 2018, L 194, p. 23), în măsura în care îl privesc pe reclamant și, pe de altă parte, cerere întemeiată pe articolul 268 TFUE prin care se urmărește repararea prejudiciului care ar rezulta din nelegalitatea acestor acte.
Dispozitivul
1)
Respinge acțiunea ca inadmisibilă.
2)
Îl obligă pe domnul Dalokay Șanli la plata cheltuielilor de judecată.